Vir egregie! 
Terra marique, per montium et desertorum tractus comitem me adsciscendo, 
studia mea gubernando et foris et domi, introducendo me in doctrinam de rerum 
natura contulisti in me tot beneficia, ut grata mente profitear, si quid in me est, 
ex Te manasse potissimum. Adhuc quidem gratias Tibi palam referre non poteram, 
quum et anni et mos vetarent; id solum spectavi, ut benevolentia Tua non indignus 
viderer; nunc vero, quum in eo sit, ut primitiae studiorum meorum in publicum 
exeant, non dubito, nomen Tuum operi inscribere, ut et parvam debiti partem Tibi 
solvam, et opus ipsum commendem. Peractum jam biennium, ex quo reduces in 
patriam coepimus collectas in itinere materias praeparare communicandas; Tu quidem, 
quae est Tua diligentia et industria, propositam Tibi partem jam absolvisti edito 
itinerario Tuo; ego vero, crebro ad alia et negotia et studia vocatus, nunc tandem 
parvas has expositiones prodere possum, de quibus pauca me proémii loco disserere 
permittas. 
Quum ipse prioribus annis multum contribueris ad propagandam Molluscorum 
scientiam, bene scis, quae difficultates obstent constituendis novis speciebus, exempli 
gratia mobilitas testarum formae nitens in aetate, in loco, in pastu, in plaga. Itaque 
